Egiptuse sinine
Egiptuse sinine on sinise värvusega anorgaaniline tehislik värvipigment, esimene teadaolev sünteetiline värvipigment ajaloos, koostiselt CaCuSi4O10 või CaOCuO(SiO2)4 (kaltsiumvasksilikaat). Väga stabiilne, värvus varieerub erinevate sinise toonide piirides. Kasutati Egiptuses alates neljanda dünastia ajast ja Euroopas kuni Rooma riigi lõpuni. Värvuse kohta kasutatud sõna wꜣḏ tähistab sinist, sinakasrohelist ja rohelist.